DCC พุ่ง 5% โบรกฯมองกำไร Q2 ทรงตัว 429 ลบ. แนะ “ถือ” ลุ้นปันผล 0.047 บ.
DCC พุ่ง 5% โบรกฯแนะ “ถือ” ลุ้นปันผล 0.047 บ. มองกำไร Q2 ทรงตัวแตะ 429 ลบ. จาก Low Season, วันหยุดยาว และโควิด ซึ่งชดเชยได้ด้วยการปรับเพิ่มราคาขาย และ Product Mix จากกระเบื้องขนาดใหญ่
5 ส.ค. 2564

ผู้สื่อข่าวรายงานว่าวันนี้ (5 ส.ค. 2564) ราคาหุ้น บริษัท ไดนาสตี้เซรามิค จำกัด (มหาชน) หรือ DCC ณ เวลา 16.15 น. อยู่ที่ระดับ 3.36 บาท เพิ่มขึ้น 0.16 บาท หรือ 5.00% โดยทำจุดสูงสุดที่ 3.38 บาท และทำจุดต่ำสุดที่ 3.16 บาท ด้วยมูลค่าการซื้อขาย 282 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (14 ก.ค. 2564) โดยประเมินกำไรสุทธิไตรมาส 2/2564 อยู่ที่ 429 ล้านบาท ลดลง 13% จากไตรมาสก่อน และลดลง 3% จากงวดเดียวกันของปีก่อน ตาม ยอดขายที่คาดลดลงเป็น 2.18 พันล้านบาท ซึ่งลดลง 10% จากไตรมาสก่อน และลดลง 8% จากงวดเดียวกันของปีก่อน จากช่วง Low Season ที่เป็นฤดูฝน, วันหยุดยาว และผลกระทบการแพร่ระบาด COVID-19 ระลอก 3
โดยเฉพาะช่องทางหลักอย่างตัวแทนจำหน่ายที่ลดลง 5% จากงวดเดียวกันของปีก่อน หลังชะลอการสั่งซื้อเพื่อลดความเสี่ยงสต๊อกสินค้า
ขณะที่แม้ต้นทุนราคาก๊าซซึ่งคิดเป็น 30% ของต้นทุนรวมสูงขึ้น 8 – 12 บาทต่อ MMBTU จากไตรมาส 1/2564 ที่ 220 บาท และไตรมาส 2/2563 ที่ 208 บาทต่อ MMBTU แต่ถูกชดเชยได้ด้วยการเน้นขายกระเบื้องขนาดใหญ่ที่มาร์จิ้นสูงและทยอยปรับเพิ่มราคาขาย 3 – 5 บาทในแต่ละสินค้า ทำให้อัตรากำไรขั้นต้นคาดทรงตัวดี 43%
ทั้งนี้หากไตรมาส 2/2564 ตามคาด กำไรครึ่งแรกปี 2564 จะคิดเป็น 54% ของคาดการณ์ทั้งปี ขณะที่แนวโน้มไตรมาส 3/2564 คาดชะลอตัวจากไตรมาสก่อนตามทิศทางยอดขายจากเศรษฐกิจและกำลังซื้อที่ถูกกดันจากการแพร่ระบาด COVID-19 ที่รุนแรง และมาตรการล็อกดาวน์ตั้งแต่ 10 ก.ค.เป็นเวลา 14 วัน ขณะที่อัตรากำไรขั้นต้นคาดยังทรงตัวที่ระดับ 42.50 – 43.50% จากผลของการปรับเพิ่มราคาขาย และ Product Mix รวมถึงประหยัดดอกเบี้ยจ่าย หลัง DCC-W1 ที่ครบกำหนดใช้สิทธิในวันที่ 7 พ.ค. มีผู้ใช้สิทธิ 926.67 ล้านหุ้น และได้รับเงินราว 1,065 ล้านบาทไปชำระหนี้เงินกู้
นอกจากนี้การที่ปิดแคมป์ก่อสร้างในกทม.และปริมณฑล ตั้งแต่ 28 มิ.ย. เป็นเวลา 30 วัน กระทบจำกัดเนื่องจากยอดขายหลักอยู่ในต่างจังหวัด ส่วนในพื้นที่กทม.คิดเป็น 15% ของยอดขายรวม โดยมีเพียง 9 สาขาจาก ทั้งหมด 203 สาขา แต่จะเป็นลบต่อความต้องการของลูกค้าโครงการอสังหาฯที่หยุดก่อสร้าง ทั้งนี้คงประมาณการกำไรปี 2564 ที่ 1.65 พันล้านบาท เพิ่มขึ้น 4% จากงวดเดียวกันของปีก่อน
อย่างไรก็ดีทางฝ่ายวิจัยคงราคาเหมาะสมปี 2564 ที่ 3.30 บาท (อิงค่า PER 18 เท่า) ราคาปัจจุบันมี Upside จำกัด บวกกับกำไรผ่านจุดสูงสุดไปแล้วในไตรมาส 1/2564 จึงคงคำแนะนำถือรับปันผล โดยคาดไตรมาส 2/2564 จ่ายปันผล 0.047 บาทต่อหุ้น คิดเป็น Yield 1.50% บนสมมติฐาน Payout 100% และคาดอัตราผลตอบแทนปันปี 2564 – 2565 สูง 5.60 – 5.80% ต่อปี ทั้งนี้บริษัทฯ จะประกาศงบไตรมาส 2/2564 วันที่ 9 ส.ค. 2564 โดย Key Catalyst คือ COVID-19 คลี่คลาย หนุนกำลังซื้อและความเชื่อมั่นการลงทุนฟื้นตัว ส่วน Key Risk คือ COVID รุนแรงและล็อกดาวน์ยาวกว่าคาด รวมถึงต้นทุนก๊าซ, ขนส่ง และวัตถุดิบสูงขึ้น
 